มันนี่ทูเดย์
โรงรับจำนำรัฐเตรียมเงินพันล้านรับลูกค้า
20 ม.ค. 2558

โรงรับจำนำรัฐเตรียมเงินพันล้านรับลูกค้า
นายโสภณ ตันประคองสุข รองผู้อำนวยการสำนักงานธนานุเคราะห์ (โรงรับจำนำของรัฐ) เปิดเผยว่า ในปี 2558 โรงรับจำนำของรัฐได้เตรียมเงินกว่า 1,000 ล้านบาท เพื่อรองรับการให้บริการการรับจำนำของประชาชน 1 ล้านคน และมียอดการรับจำนำรวมประมาณ 5,600 ล้านบาท โดยเฉลี่ยจะใช้วงเงินจำนำประมาณ 2 หมื่นบาท/คน
ทั้งนี้ ปกติโรงรับจำนำจะมีอัตราการเติบโต 5-10% ทุกปี และจะมีการเติบโตที่สอดคล้องกับทิศทางราคาทองคำ เนื่องจากส่วนใหญ่ลูกค้ากว่า 90% จะใช้ทองคำมาเป็นหลักทรัพย์การจำนำ หากราคาทองคำสูงก็จะมียอดการรับจำนำมากขึ้น และหากปีใดราคาทองคำตกต่ำ ปริมาณการรับจำนำก็จะลดลง แต่ในช่วงเปิดเทอมจะมีลูกค้ามาใช้บริการเพิ่มมากขึ้นเป็นปกติในทุกๆ ปี ขณะที่ในปี 2557 ที่ผ่านมา ได้เตรียมเงินไว้รองรับสถานการณ์ช่วงครึ่งปีหลังไปราว 500 ล้านบาท
สำหรับปีนี้โรงรับจำนำของรัฐมีแผนขยายสาขาเพิ่มอีก 1 แห่งที่ อ.ปลวกแดง จ.ระยอง เพื่อรองรับกลุ่มลูกค้าที่ทำงานในโรงงานบริเวณดังกล่าว โดยปัจจุบันมีสาขาทั้งหมด 34 แห่ง แบ่งเป็นในเขตต่างๆ ของกรุงเทพฯ จำนวน 29 แห่ง ปริมณฑล 4 แห่ง ได้แก่ จ.นนทบุรี ปทุมธานี สมุทรปราการ และส่วนภูมิภาค 1 แห่ง ที่ จ.ระยอง